OR… ต้องทน (ถึง) รวย
7 วัน (ทำการ) ที่ผ่านมา
7 เม.ย. 2564

ลูบคมตลาดทุน : ธนะชัย ณ นคร
7 วัน (ทำการ) ที่ผ่านมา 
ราคาหุ้น OR ปิดแบบเสมอตัวหรือไม่ก็ในแดนลบมาตลอดทุกวัน 
กราฟราคาหุ้นที่เป็นรายวันจะวิ่งแบบซิกแซก หรือที่เรียกกันว่า “แปรงหวีผม” นั่นแหละ ไม่กระโดดไปมาเหมือนช่วงเข้าซื้อขายใหม่ ๆ 
ราคาหุ้นที่วิ่งขึ้นลงแบบแปรงหวีผม เช่น ฝั่ง Bid 31.25 บาท ฝั่ง Offer 31.50 บาท 
วิ่งสลับกันไปมาอยู่ 2 ราคาแบบนี้เกือบตลอดวัน 
แต่อาจจะมีบางช่วงที่ราคากระโดดขึ้น หรือลงบ้าง เช่น ลงมาที่ 31.00 บาท หรือขยับขึ้นไปมากกว่า 1 ช่อง แล้วราคาจะลงมาวิ่งซิกแซกเหมือนเดิม 
ราคาที่อยู่ในกรอบขึ้นลงแบบนี้ ไม่มีอะไรน่าตื่นเต้น 
ทำให้นักลงทุนที่เล่นสั้น หรือเก็งกำไรรายวันไม่ค่อยชอบซักเท่าไหร่ 
ในด้านของพื้นฐานหุ้น OR คงไม่ต้องมาเขียนอธิบายอะไรกันมากอีก 
นักลงทุนต่างรับรู้แล้วว่า พื้นฐานของ OR เป็นอย่างไร ทั้งแผนระยะปานกลางถึงยาว โอกาสทางธุรกิจ แนวโน้มอัตรากำไรสุทธิ 
ใครที่เป็นนักลงทุนระยะยาว น่าจะพร้อมถืออยู่แล้ว 
ส่วนคนที่เล่นสั้น หรืออดทนรอราคาวิ่งขึ้นไม่ได้ 
กลุ่มนักลงทุนเหล่านี้ จะค่อย ๆ ขายหุ้นออกจากพอร์ต โดยเฉพาะหากเห็นราคายังคงมีทิศทางปรับลงต่อเนื่อง 
นักลงทุนอีกกลุ่มที่เชื่อมั่นต่อตัวหุ้น OR สูง 
ต่างพยายามสะสมหุ้น OR เพิ่ม และไปรอดักเก็บที่แนวรับแรก 31.00 บาท 
อย่างเช่น เมื่อวานนี้ ก็ลงมาที่ระดับดังกล่าว 
ทว่า ราคากลับดีดกลับมาที่ 31.25-31.50 อย่างรวดเร็ว แล้ววิ่งซิกแซกต่อไปอีก 
ณ เวลา 15.00 น. มีการวางไม้รอรับหุ้นฝั่ง Bid ที่ราคา 31.00 บาท ถึง 15 ล้านหุ้น เพราะรอบก่อนหน้านี้ ราคาได้เคยลงมาที่จุดนี้แล้วเด้งกลับขึ้นมาที่ 33.75 บาท 
ก่อนจะค่อย ๆ ย่อตัวลงไปเรื่อย ๆ 
ประเด็นคือ แนวรับ 31.00 บาท ถือเป็นแนวรับที่เข้มแข็งหรือยัง 
หรือว่าราคาหุ้นอาจจะยังลงไปได้มากกว่านี้ 
อย่าลืมว่าเวลารายใหญ่เขาต้องการเก็บของ เขามักจะสร้างสัญญาณเทคนิคขึ้นเองได้ ควบคุมแบบเหมือนกดรีโมทเลย 
แนวรับ 31.00 บาท จึงอาจเป็นแนวรับแบบหลอก ๆ 
ราคาที่เจ้ามือต้องการจริง ๆ อาจจะลงมาต่ำกว่า 31.00 ก็ได้ 
หรือเป็นราคาที่จนกว่า “เจ้ามือ” (อาจ) จะพอใจ 
ย้ำกันอีกครั้งว่า OR เพิ่งเข้าเทรดวันแรก คือ 11 ก.พ.2564
ผ่านมาถึงวันนี้ เกือบจะครบ 2 เดือนพอดี 
จึงยังเป็นเรื่องที่ค่อนข้างยากที่ว่า ราคาหุ้นของ OR จะพลิกกลับขึ้นมายืนเหนือ 33.00 บาท และเลยไปถึง 35-36 บาท ได้อย่างรวดเร็ว 
หรือจะวิ่งไปถึง 40.00 บาท อย่างที่โบรกฯ 2 แห่งเคาะราคาเป้าหมายไว้ 
มีการประเมินกันว่า หากราคาหุ้น OR จะดีดเด้งกลับขึ้นมา 
อาจจะต้องใช้เวลาอีก 3-4 เดือน หรือมากกว่านั้น เช่น 6 เดือนขึ้นไป 
ถือหุ้น OR แล้วหวังกำไรเยอะ สูง ๆ 
ต้องทนที่จะถือไว้ให้ได้ หรือเขาเรียกกัน “ทนรวย” 